《和林子长海棠韵》
宋代·袁说友

去年寒食犹依然，海棠花落南溪前。
风随雨雪作三厄，燕支落尽无人怜。
今年花下去年色，不暖不寒三月天。
花间置酒君有意，我负宿约惭周旋。
年年惜春春易老，春去花残常恨早。
劝君更办一杯春，明朝卷地东风扫。
园溪已涨桃花急，月明夜钓渔舟笠。
君能割我半亭溪，宁叹此锥无地立。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。